ᱰᱚᱠᱞᱟᱢ ᱵᱤᱵᱟᱹᱫᱽ ᱒᱐᱑᱗

᱒᱐᱑᱗ ᱥᱟᱹᱦᱤᱛ ᱨᱮ ᱥᱤᱧᱚᱛ ᱯᱷᱟᱹᱫᱽ ᱟᱨ ᱪᱤᱱ ᱯᱤᱯᱩᱞᱥ ᱞᱤᱵᱚᱨᱮᱥᱚᱱ ᱟᱨᱢᱤ ᱢᱩᱫᱽ ᱨᱮ ᱰᱚᱠᱞᱟᱢ ᱮᱞᱟᱠᱟ ᱨᱮ ᱦᱩᱭ ᱞᱮᱱ ᱢᱤᱫ ᱵᱤᱵᱟᱹᱫᱽ ᱜᱮ ᱰᱚᱠᱞᱟᱢ ᱵᱤᱵᱟᱹᱫᱽ ᱠᱚ ᱢᱮᱛᱟᱜ ᱠᱟᱱᱟ ᱾ ᱱᱚᱶᱟ ᱮᱞᱟᱠᱟ ᱨᱮ ᱪᱤᱱ ᱨᱤᱱ ᱯᱷᱟᱹᱫᱽ ᱢᱤᱫ ᱰᱟᱦᱟᱨ ᱚᱥᱟᱨ ᱨᱮᱱᱟᱜ ᱠᱟᱹᱢᱤ ᱠᱚ ᱥᱟᱵ ᱞᱮᱫ ᱛᱟᱦᱮᱸᱫ, ᱡᱟᱦᱟᱸ ᱫᱚ ᱵᱤᱵᱟᱹᱫᱽ ᱨᱮᱱᱟᱜ ᱢᱩᱬ ᱚᱡᱮ (reason) ᱛᱟᱦᱮᱸ ᱠᱟᱱᱟ ᱾ ᱰᱚᱠᱞᱟᱢ ᱮᱞᱟᱠᱟ ᱫᱚ ᱰᱚᱝᱜᱽᱞᱟᱝᱜᱽ ᱟᱨᱵᱟᱝ ᱰᱚᱝᱜᱽᱞᱟᱝᱜᱽ ᱪᱟᱣᱪᱟᱝᱜᱽ ᱧᱩᱛᱩᱢ ᱛᱮ ᱵᱟᱰᱟᱭᱚᱜ ᱠᱟᱱᱟ ᱾ ᱪᱟᱝᱜᱽᱣᱟᱝᱜᱽ ᱢᱮᱱ ᱫᱚ ᱦᱩᱭᱩᱜ ᱠᱟᱱᱟ ᱛᱟᱥᱟᱫ ᱚᱛ ᱟᱨᱵᱟᱝ ᱯᱩᱲᱤᱭᱟᱹ ᱚᱛ ᱾ ᱑᱖ ᱡᱩᱱ ᱒᱐᱑᱗ ᱨᱮ ᱪᱤᱱ ᱨᱤᱱ ᱯᱷᱟᱹᱫᱽ ᱱᱤᱡᱚᱨ ᱰᱟᱦᱟᱨ ᱛᱮᱭᱟᱨ ᱞᱟᱹᱜᱤᱫ ᱦᱟᱹᱛᱭᱟᱹᱨ ᱠᱚ ᱥᱟᱵ ᱠᱟᱛᱮ ᱰᱚᱠᱞᱟᱢ ᱛᱮ ᱥᱮᱴᱮᱨ ᱞᱮᱱ ᱛᱟᱦᱮᱸᱫ, ᱚᱸᱰᱮ ᱢᱟᱬᱟᱝ ᱰᱟᱦᱟᱨ ᱫᱚ ᱠᱚᱧᱮ ᱥᱮᱫ ᱚᱥᱟᱨ ᱞᱟᱹᱜᱤᱫ ᱮ ᱮᱦᱚᱵ ᱞᱮᱫ ᱛᱟᱦᱮᱸᱫ ᱾ ᱰᱚᱠᱞᱟᱢ ᱮᱞᱟᱠᱟ ᱨᱮ ᱪᱤᱱ ᱟᱨ ᱵᱷᱩᱴᱟᱱ ( ᱥᱤᱧᱚᱛ ᱯᱩᱲᱥᱤ ᱟᱨ ᱜᱟᱛᱮ ᱫᱤᱥᱚᱢ) ᱟᱯᱱᱟᱨᱟᱜ ᱟᱹᱭᱫᱟᱹᱨ ᱠᱤᱱ ᱢᱮᱱᱮᱫ ᱠᱷᱟᱹᱛᱤᱨ ᱱᱚᱶᱟ ᱫᱚ ᱵᱤᱵᱟᱹᱫᱽ ᱴᱷᱟᱶ ᱠᱟᱱᱟ ᱾ ᱑᱘ ᱡᱩᱱ ᱒᱐᱑᱗ ᱨᱮ ᱒᱗᱐ ᱜᱟᱱ ᱥᱤᱧᱚᱛ ᱨᱤᱱ ᱯᱷᱟᱹᱫᱽ ᱦᱟᱹᱛᱭᱟᱹᱨ ᱟᱨ ᱥᱰᱟᱦᱟᱨ ᱨᱟᱹᱯᱩᱫ ᱵᱩᱞᱰᱚᱡᱚᱨ ᱥᱟᱵ ᱠᱟᱛᱮ ᱰᱚᱠᱞᱟᱢ ᱠᱚ ᱵᱚᱞᱚ ᱞᱮᱱ ᱛᱟᱦᱮᱸᱫ ᱾ ᱒᱘ ᱚᱜᱚᱥᱴ ᱒᱐᱑᱗ ᱦᱤᱞᱚᱜ ᱥᱤᱧᱚᱛ ᱟᱨ ᱤᱱ ᱟᱯᱟᱱᱟᱹᱯᱤᱱ ᱨᱤᱱ ᱯᱷᱟᱹᱫᱽ ᱠᱚ ᱚᱱᱟ ᱮᱞᱟᱠᱟ ᱠᱷᱚᱱ ᱠᱤᱱ ᱥᱟᱦᱟ ᱠᱮᱫ ᱠᱚᱣᱟ ᱢᱮᱱᱛᱮ ᱵᱟᱰᱟᱭᱞᱮᱱᱟ ᱾

ᱴᱷᱟᱶ

ᱥᱤᱧᱚᱛ, ᱪᱤᱱ ᱟᱨ ᱵᱷᱩᱴᱟᱱ ᱨᱮᱱᱟᱜ ᱯᱮᱭᱟ ᱫᱤᱥᱚᱢ ᱨᱮᱱᱟᱜ ᱢᱤᱞᱚᱱ ᱴᱤᱰᱟᱹᱜ ᱨᱮ ᱢᱮᱱᱟᱜ ᱰᱚᱠᱞᱟᱢ ᱮᱞᱟᱠᱟ ᱢᱮᱱᱟᱜᱼᱟ ᱾ ᱱᱚᱶᱟ ᱫᱚ ᱪᱤᱱ ᱟᱨ ᱵᱷᱩᱴᱟᱱ ᱛᱟᱞᱟ ᱨᱮᱱᱟᱜ ᱥᱤᱢᱟᱹᱜᱷᱟᱸᱭ ᱨᱮ ᱵᱟᱱᱟᱨ ᱫᱤᱥᱚᱢ ᱨᱮᱱᱟᱜ ᱵᱤᱵᱟᱹᱫᱽ ᱮᱞᱟᱠᱟ ᱾ ᱥᱤᱧᱚᱛ ᱫᱚ ᱰᱚᱠᱞᱟᱢ ᱨᱮᱱᱟᱜ ᱟᱹᱭᱫᱟᱹᱨ ᱫᱚ ᱵᱟᱭ ᱫᱚᱦᱚᱭᱮᱫᱼᱟ, ᱢᱮᱱᱠᱷᱟᱱ ᱟᱡᱤᱡ ᱜᱟᱛᱮ ᱫᱤᱥᱚᱢ ᱵᱷᱩᱴᱟᱱ ᱨᱮᱱᱟᱜ ᱟᱹᱭᱫᱟᱹᱨ ᱮ ᱥᱟᱨᱦᱟᱣ ᱮᱫᱼᱟ ᱾

᱑᱘᱙᱐ ᱨᱮ ᱪᱤᱱ ᱟᱨ ᱵᱨᱤᱴᱮᱱ ᱢᱩᱸᱫᱽ ᱨᱮ ᱠᱚᱞᱠᱟᱛᱟ ᱨᱮ ᱦᱩᱭᱞᱮᱱ ᱢᱤᱫ ᱥᱩᱦᱤᱥᱟᱠᱟᱢ ᱨᱮᱱᱟᱜ ᱯᱩᱭᱞᱩ ᱫᱷᱟᱯ ᱞᱮᱠᱟᱛᱮ ᱪᱤᱱ ᱫᱚ ᱰᱚᱠᱞᱟᱢ ᱨᱮ ᱥᱟᱢᱵᱽᱲᱟᱣ ᱟᱹᱭᱫᱟᱹᱨ ᱮ ᱠᱷᱚᱡᱽ ᱮᱫᱟ ᱾ ᱱᱶᱟ ᱥᱩᱦᱤᱥᱟᱠᱟᱢ ᱞᱮᱠᱟᱛᱮ ᱺ ᱥᱤᱠᱤᱢ ᱥᱮᱫ ᱞᱤᱸᱡᱤᱱ ᱠᱟᱱ ᱛᱤᱥᱛᱟ ᱜᱟᱰᱟ ᱟᱨ ᱛᱤᱵᱽᱵᱚᱛ ᱨᱮᱱᱟᱜ ᱢᱚᱪᱩ ᱟᱨ ᱥᱟᱢᱟᱝ ᱥᱮᱦᱮᱫ ᱨᱮᱱᱟᱜ ᱮᱴᱟᱜ ᱜᱟᱰᱟ ᱠᱚ ᱫᱟᱜ ᱥᱚᱢᱯᱚᱫᱽ ᱦᱟᱹᱴᱤᱧᱮᱫ ᱵᱩᱨᱩ ᱠᱚ ᱥᱤᱠᱤᱢ ᱟᱨ ᱛᱤᱵᱽᱵᱚᱛ ᱨᱮᱱᱟᱜ ᱥᱤᱢᱟᱹᱜᱷᱟᱸᱭ ᱞᱮᱠᱟᱛᱮ ᱞᱮᱠᱷᱟᱜᱼᱟ ᱾ ᱱᱚᱶᱟ ᱥᱤᱢᱟᱹᱜᱷᱟᱸᱭ ᱵᱷᱩᱴᱟᱱ ᱮᱞᱟᱠᱟ ᱨᱮᱱᱟᱜ ᱜᱤᱢᱚᱪᱤ ᱵᱩᱨᱩ ᱠᱷᱚᱱ ᱮᱦᱚᱵ ᱠᱟᱛᱮ ᱱᱚᱶᱟ ᱫᱟᱜᱦ ᱦᱟᱹᱴᱤᱧᱟᱜ ᱵᱩᱨᱩ ᱥᱮᱫ ᱛᱮ ᱱᱮᱯᱟᱞ ᱨᱮᱱᱟᱜ ᱥᱤᱢᱟᱹᱜᱷᱟᱱᱭ ᱨᱮ ᱢᱩᱪᱟᱹᱫ ᱟᱠᱟᱱᱟ ᱾ 

ᱱᱚᱶᱟ ᱥᱩᱦᱤᱥᱟᱠᱟᱢ ᱞᱮᱠᱟᱛᱮ ᱪᱤᱱ ᱟᱯᱱᱟᱨᱟᱜ ᱡᱩᱠᱛᱤ ᱮᱢᱟᱭ ᱵᱟᱝᱢᱟ ᱵᱷᱩᱴᱟᱱ ᱨᱮᱱᱟᱜ ᱜᱤᱯᱢᱚᱪᱤ ᱵᱩᱨᱩ ᱠᱷᱚᱱ ᱥᱤᱠᱤᱢ-ᱛᱤᱵᱽᱵᱚᱛ ᱨᱮᱱᱟᱜ ᱥᱤᱢᱟᱹ ᱮᱦᱚᱵᱚᱜ ᱠᱟᱱᱟ ᱟᱨ ᱱᱚᱶᱟ ᱠᱷᱚᱱ ᱯᱮᱭᱟ ᱫᱤᱥᱚᱢ ᱨᱮᱱᱟᱜ ᱢᱤᱞᱚᱱ ᱴᱤᱰᱟᱹᱜ ᱢᱮᱱᱟᱜ ᱨᱮᱱᱟᱜ ᱴᱷᱟᱹᱣᱠᱟᱹᱜ ᱠᱟᱱᱟ ᱾ ᱪᱤᱱ ᱨᱮᱱᱟᱜ ᱡᱩᱠᱛᱤ ᱞᱮᱠᱟᱛᱮ ᱥᱤᱠᱤᱢ ᱨᱮᱱᱟᱜ ᱥᱤᱢᱟᱹ ᱨᱮ ᱢᱮᱱᱟᱜ ᱛᱤᱵᱽᱵᱚᱛ ᱨᱮᱱᱟᱜ ᱡᱤᱜᱟᱡᱮ ᱮᱞᱟᱠᱟ ᱨᱮ ᱰᱚᱠᱞᱟᱢ ᱢᱮᱱᱟᱜᱼᱟ ᱾ ᱵᱷᱩᱴᱟᱱ ᱱᱚᱶᱟ ᱥᱩᱦᱤ ᱥᱟᱠᱟᱢ  ᱨᱮ ᱵᱷᱟᱹᱜᱤᱫᱟᱨ ᱫᱚ ᱵᱟᱭ ᱛᱟᱦᱮᱸ ᱠᱟᱱᱟ ᱾

ᱥᱟᱹᱠᱷᱭᱟᱹᱛ